
14 martie 2005
R A P O R T

asupra proiectului de Lege pentru aprobarea Ordonanţei Guvernului nr.13/2005 privind creşterile salariale ce se vor acorda personalului militar din instituţiile publice de apărare naţională, ordine publică şi siguranţă naţională
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei Guvernului nr.13/2005 privind creşterile salariale ce se vor acorda personalului militar din instituţiile publice de apărare naţională, ordine publică şi siguranţă naţională, trimis cu adresa nr. P.L.X 60 din 28 februarie 2005.

La întocmirea prezentului raport, Comisia a avut în vedere avizele Consiliului Legislativ şi cele de la următoarele comisii:

· Comisia pentru administraţie publică, amenajarea teritoriului şi echilibru ecologic 
· Comisia pentru apărare, ordine publică şi siguranţă naţională
· Comisia juridică, de disciplină şi imunităţi.

Proiectul de lege are ca obiect de reglementare creşterile salariale ce se vor acorda personalului militar din instituţiile publice de apărare naţională, ordine publică şi siguranţă naţională, în sensul majorării valorii de referinţă sectorială pentru determinarea soldelor de funcţie şi de grad a personalului militar la 1.658.222 lei începând cu luna ianuarie 2005 şi la 1.728.648 lei începând cu data de 1 octombrie 2005.
Comisia propune Plenului adoptarea proiectului de lege pentru a se elimina decorelările în planul drepturilor băneşti existente între militari şi alte categorii de personal din sectorul bugetar.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: Marius Bălu – Secretar de Stat – Ministerul Apărării Naţionale;
b) invitaţi: Paul Nenciu – consilier juridic şi Dănuţ Lungu – expert – Ministerul Apărării Naţionale.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost adoptat de Senat în şedinţa din 21 februarie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.

În urma dezbaterilor în şedinţa din 8 martie 2005, Comisia propune admiterea fără modificări a proiectului de lege, cu unanimitate de voturi.
PREŞEDINTE,





SECRETAR,


Stelian DUŢU





Karoly KEREKES
Întocmit, 

Expert Monica Rallu CURTA

